Keywords

Summary



Keywords

1. Ochranná známka Spoločenstva – Definícia a nadobudnutie ochrannej známky Spoločenstva – Absolútne dôvody zamietnutia – Ochranné známky, ktoré nemajú rozlišovaciu spôsobilosť

[Nariadenie Rady č. 40/94, článok 7 ods. 1 písm. b)]

2. Ochranná známka Spoločenstva – Definícia a nadobudnutie ochrannej známky Spoločenstva – Absolútne dôvody zamietnutia – Samostatné preskúmanie rozličných dôvodov zamietnutia

[Nariadenie Rady č. 40/94, článok 7 ods. 1 písm. b) a c)]

Summary

1. Čo sa týka trojrozmerných ochranných známok tvorených obalom tovarov, ako sú tekutiny, ktoré sú v obchode balené z dôvodov spojených so samotnou povahou tovaru, jedine ochrannej známke, ktorá sa výrazným spôsobom odlišuje od normy alebo zvykov odvetvia, a tým je spôsobilá plniť svoju základnú funkciu označenia pôvodu, nechýba rozlišovacia spôsobilosť v zmysle článku 7 ods. 1 písm. b) nariadenia č. 40/94 o ochrannej známke spoločenstva.

V tejto súvislosti nie je potrebné systematicky vymedzovať odvetvie, v ktorom sa vykonáva porovnanie samotných tovarov, pre ktoré sa žiada zápis. Nemôže byť vylúčené, že by spotrebitelia daného tovaru boli eventuálne ovplyvnení vo svojom vnímaní ochrannej známky, ktorou je tento tovar označený, podmienkami predaja vyvinutými pre iné tovary, ktorých sú tiež spotrebiteľmi. Takže podľa povahy predmetných tovarov a prihlasovanej ochrannej známky môže byť potrebné na posúdenie, či ochranná známka má alebo nemá rozlišovaciu spôsobilosť, zobrať do úvahy najširšie odvetvie.

Vymedzenie odvetvia, v ktorom je potrebné vykonať porovnanie, patrí do posúdenia skutkového stavu.

(pozri body 29, 31, 32, 35)

2. Každý z dôvodov zamietnutia zápisu uvedený v článku 7 ods. 1 nariadenia č. 40/94 o ochrannej známke spoločenstva je nezávislý od ostatných a vyžaduje si samostatné preskúmanie. Navyše je potrebné vykladať predmetné dôvody zamietnutia vo svetle všeobecného záujmu, ktorý je základom každého z nich. Všeobecný záujem braný do úvahy pri skúmaní každého z týchto dôvodov môže, dokonca musí, odrážať rozličné úvahy podľa dôvodov predmetného zamietnutia.

V tejto súvislosti pojem všeobecného záujmu, o ktorý sa opiera článok 7 ods. 1 písm. b) uvedeného nariadenia zjavne splýva so základnou funkciou ochrannej známky, ktorou je zaručiť spotrebiteľovi alebo konečnému používateľovi totožnosť pôvodu tovaru alebo služby označených ochrannou známkou, umožniac mu tým odlíšiť tento tovar alebo túto službu bez možnej zámeny od tovarov alebo služieb iného pôvodu.

Naproti tomu kritérium, podľa ktorého nemôžu byť zapísané ochranné známky, ktoré sa môžu bežne používať v obchode na označenie predmetných tovarov alebo služieb, je relevantné v rámci článku 7 ods. 1 písm. c) nariadenia č. 40/94, ale nie je meradlom, podľa ktorého by sa malo vykladať písmeno b) toho istého článku. Konštatovanie, že prihlasovaná ochranná známka sa už v Spoločenstve všeobecne používa pre určitú kategóriu výrobkov alebo služieb a že preto nemá dostatočne výraznú neobvyklú povahu na to, aby ju priemerný spotrebiteľ samu osebe vnímal ako označenie konkrétneho obchodného pôvodu tovaru alebo služby predmetnej kategórie, je však relevantné v rámci bodu b) uvedeného odseku.

(pozri body 59 – 61, 63, 66, 67)